**ΕΚΦΡΑΣΤΙΚΗ ΝΟΗΜΑΤΙΚΗ ΑΝΑΓΝΩΣΗ**

Ορισμός:  Είναι η προσπάθεια να ερμηνεύσει και να αποδώσει κανείς στους ακροατές με τη χρήση της φωνής και, σε περιορισμένο βαθμό, την έκφραση του προσώπου και το βλέμμα, το περιεχόμενο λογοτεχνικών κειμένων.

Υλικό: Κείμενα από τη σύγχρονη και προγενέστερη ελληνική και παγκόσμια λογοτεχνική παραγωγή (συμπεριλαμβανομένων και των θεατρικών μονολόγων). Επιλέγονται: πεζά ή ποιητικά έργα, αυτοτελή ή αποσπάσματα, που όμως διαθέτουν νοηματική αυτονομία.

Διεξαγωγή:  Ο/Η διαγωνιζόμενος/-η αναγνώστης/-στρια διαβάζει το κείμενο καθισμένος/-η σε ένα ψηλό σκαμνί. Η ανάγνωση έχει στόχο την ερμηνεία του κειμένου με τη χρήση της φωνής και της έκφρασης, **όχι** με την αναπαράσταση ή τη δραματοποίησή του. Κατά την ανάγνωση επιτρέπονται αλλαγές στην προφορά, τον τόνο ή το ρυθμό και πιθανόν κάποιες κινήσεις ή εκφράσεις του προσώπου, αλλά όχι του σώματος. Επιδιώκεται η οπτική επαφή με το ακροατήριο αλλά πρέπει πάντα να διατηρείται η αίσθηση ότι το κείμενο διαβάζεται και δεν απαγγέλλεται.

Χρονική Διάρκεια:  Η ανάγνωση του κειμένου μαζί με την εισαγωγή δεν πρέπει να ξεπερνά τα οκτώ (8) λεπτά. Σε αναγνώσεις που υπερβαίνουν τα οκτώ (8) λεπτά και 15 δευτερόλεπτα ή είναι κάτω από έξι (6) λεπτά, η μέγιστη βαθμολογία είναι το 5. Αν η υπέρβαση του ορίου των οκτώ (8) λεπτών οφείλεται σε διακοπές εξαιτίας αντιδράσεων του κοινού, δεν επηρεάζεται η αξιολόγηση του διαγωνιζομένου.

Αξιολόγηση:  Είναι απαραίτητο να ονομάζονται ο τίτλος και ο/η συγγραφέας του έργου. Επιπλέον, καλό είναι να δικαιολογείται η επιλογή και στην περίπτωση του αποσπάσματος αυτό να τοποθετείται στο σύνολο του έργου. Η εισαγωγή, που σκοπό έχει να προσφέρει στο ακροατήριο ό,τι είναι απαραίτητο για την κατανόηση και την απόλαυση του κειμένου, μπορεί να ποικίλλει ως προς την έκταση και το περιεχόμενο αλλά συνεκτιμάται στην τελική αξιολόγηση της ανάγνωσης. Η λογοτεχνική αξία του έργου δεν αποτελεί από μόνη της κριτήριο αξιολόγησης του/της διαγωνιζόμενου/-ης. Οι κριτές αξιολογούν την ερμηνεία των διαγωνιζομένων και την επιτυχή απόδοση της ατμόσφαιρας όχι ως ενσάρκωση ενός ρόλου από έναν ηθοποιό. Ωστόσο, ως ένα βαθμό η βαθμολόγηση καθορίζεται από τις απαιτήσεις που επιβάλλει το ίδιο το κείμενο. Σε κάθε περίπτωση πάντως ο κριτής δεν επηρεάζεται από τις αντιδράσεις του ακροατηρίου, π.χ. δυνατά γέλια στη διάρκεια ενός κωμικού κειμένου, συγκίνηση και δάκρυα για ένα δραματικόκείμενο.